პრაბოვო სუბიანტო

**პრაბოვო სუბიანტო ჯოჯოჰადიკუსუმო** (; თეხანურ ინდონეზიურ ორთოგრაფიათ, თიში გვარი იჭარუ მუჭოთ **Joyohadikusumo**, დ. 17 გჷმათუთა, 1951) — ინდონეზიარ პოლიტიკოსი, ბიზნესმენ დო ჸოფირ ოურდუმე ოფიცერი, ნამუსჷთ 2024 წანაშ 20 გჷმათუთაშე ინდონეზიაშ მაბრუო პრეზიდენტიშ პოსტ უკებჷ. კინოხ, 2019-2024 წანეფს, თინა მოღალენდჷ მუჭოთ დუდთხილუაშ 26-ა მინისტრ პრეზიდენტ ჯოკო ვიდოდოშ ადმინისტრაციას. პრაბოვო რე ინდონეზიაშ მასუმა პრეზიდენტ ოურდუმე წჷმოულობათ სუჰარტოშ დო სუსილო ბამბანგ იუდოიონოშ უკული, თაშნეშე ინდონეზიაშ ისტორიას პირველ ხანით გიშაგორილ არძაშე ხანიერ პრეზიდენტ რე.

პრაბოვოქ 1970 წანას გათუ ინდონეზიაშ ოურდუმე აკადემია დო თარო მოღალენდჷ სპეციალურ ნძალეფს (Kopassus), 1998 წანას სტრატეგიულ რეზერვეფიშ დუდალაშ (Kostrad) ხემანჯღვერო ქჷდარინუესჷნ. მოგვიანეთ, თიმ წანას თინა ოურდუმე სამუშაშე გუტუეს დო მოგვიანეთ ვარებულ აფუდჷ ააშ-შა მინულა ადამიერიშ ნებეფიშ ორჩანიე აკორცუაფაშ გეშა.

2008 წანაშ დაჭყაფუს, პრაბოვოშ დო თიშ წირეშ მაკათურეფქ ქჷდარსხუეს პარტია „გერინდრა“. 2009 წანაშ საპრეზიდენტო გიშაგორუეფს თინა ვიცე-პრეზიდენტობაშ კანდიდატ რდჷ მუჭოთ მეგავატი სუკარნოპუტრიშ მოჭკობე, მარა თე გიშაგორუეფს დემარცხჷ. 2014 წანას თიქ საპრეზიდენტო გიშაგორუეფს ქაკათჷ, სოდეთ ჯაკარტაშ გუბერნატორ ჯოკო ვიდოდოწკჷმა დემარცხჷ; დუდშენო პრაბოვო თე შედეგეფს ვაღიარენდჷ დო ონირზუდჷ. 2019 წანას თიქ კჷნე წჷმარინუჷ კანდიდატურა პრეზიდენტობაშა ჯოკო ვიდოდოშ მეხჷ. თიშ მეჭკობე (ვიცე-პრეზიდენტობაშ კანდიდატი) რდჷ სანდიაგა უნო, თაშნეშე ხუჯის უკინენდეს პარტია „გერინდრა“, ჯგირობუაშ დო სამართალიანობაშ პარტია (PKS), ერუანულ მანდატიშ პარტია (PAN), დემოკრატიულ პარტია (Demokrat) დო პარტია „ბერკარია“. პრაბოვოქ კჷნე ივარუ გიშაგორუეფიშ შედეგეფიშ აღიარაფა, ნამუქჷთ თიშ მოხუჯეეფიშ საპროტესტო აქციეფ დო ჯაკარტას არეულობა გჷმიჭანუ. მარა, თე კონწარი აწორინალაშ უკული, პრაბოვოქ ქაკათჷ ჯოკო ვიდოდოშ კაბინეტის დო 2019-2024 წანეფიშ განწეხანს დუდთხილუაშ მინისტრიშ პოსტ უკებუდჷ.

2021 წანაშ 10 გჷმათუთას, პარტია „გერინდრაქ“ პრაბოვო 2024 წანაშ საპრეზიდენტო გიშაგორუეფს მუშ კანდიდატო გეგმაცხადჷ. 2022 წანაშ 12 მარაშინათუთას, პრაბოვოქ დადასურჷ, ნამჷ-და იღენდჷ „გერინდრაშ“ წჷმორინაფასჷნ. პრაბოვოქ გიშაგორუეფს გომორძგუა 2024 წანაშ 14 ფურთუთას გეგმაცხადჷ, მუჟანსჷთ პირველურ ვაოფიციალურ გითოკითხუეფით თინა პირველ ტურშეხ კაბეტ უმენტაშობათ ლიდერენდჷნ. 20 მელახის, ოგიშაგორუე კომისიაქ (KPU) შედეგეფ დადასურჷ დო თინა ინდონეზიაშ გიშაგორილ პრეზიდენტო გეგმაცხადჷ. საკონსტიტუციო სასამართალოქ (MK) თიშ სტატუს 2024 წანაშ 22 პირელს საბოლათ დანტკიცჷ. პრაბოვოქ, მუჭოთ ინდონეზიაშ მა-8 პრეზიდენტიქ, პრეზიდენტიშ დოფუჩაფა დოდჷ 2024 წანაშ 20 გჷმათუთას.

## რესურსეფ ინტერნეტის

* Asiaweek: An Idealist's Rise And Fall
* ABC Foreign Correspondent: The Farmer Wants a Country
* Jakarta Globe: Rebranding Brings Prabowo Into the Electoral Frame
* Military Politics and Democratisation in Indonesia (Routledge Research on Southeast Asia)

## სქოლიო


კატეგორია:ინდონეზიაშ პრეზიდენტეფი
კატეგორია:ინდონეზიარ გენერალეფი
კატეგორია:ინდონეზიაშ ერუანულ ოურდუმე აკადემიანათებუეფი
კატეგორია:იავალეფი
კატეგორია:ინდონეზიარ მუსლიმეფი
კატეგორია:ბანიუმასეფი
კატეგორია:მინჰასეფი
კატეგორია:გერმანულ წჷმოულობაშ ინდონეზიარეფი
კატეგორია:ჩენდანაშ ფანია
კატეგორია:ჯოჯოჰადიკუსუმოშ ფანია
კატეგორია:ინდონეზიარ ანტიკომუნისტეფი
კატეგორია:ინდონეზიარ ნაციონალისტეფი
კატეგორია:პარტია „გერინდრაშ“ პოლიტიკოსეფი
კატეგორია:მემარძგვანე პოპულიზმ ინდონეზიას
კატეგორია:ინდონეზიაშ დუდთხილუაშ მინისტრეფი
კატეგორია:ინდონეზიაშ თარობაშ მინისტრეფი
კატეგორია:Paradise Papers-ის მოშინელ პიჯეფი
კატეგორია:XX ოშწანურაშ ინდონეზიარ ოურდუმეეფი
კატეგორია:XXI ოშწანურაშ ინდონეზიარ პოლიტიკოსეფი
კატეგორია:მუნჭყვიშ ყვილიშ ორდენიშ კომანდორეფი (საფრანგეთი)
კატეგორია:პერუშ ბჟაშ ორდენიშ კაბეტ ჯვარიშ კავალერეფი